สุภัคยันใช้เงินเพิ่มทุน4.89พันล.โหมปล่อยกู้
ซีไอเอ็มบี ไทย โดดเพิ่มทุน 4,890 ล้านบาท รองรับแผนขยายสินเชื่อโตแบบก้าวกระโดด
9 มี.ค. 2555

ซีไอเอ็มบี ไทย โดดเพิ่มทุน 4,890 ล้านบาท รองรับแผนขยายสินเชื่อโตแบบก้าวกระโดด 
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า สาเหตุหลักของการขอจัดสรรหุ้นสามัญเพิ่มทุน 4.890 ล้านหุ้น ของธนาคาร เมื่อวันที่ 6 มี.ค.ที่ผ่านมา เพราะต้องการขยายสินเชื่อในอัตราที่ค่อนข้างเร็ว โดยในปีนี้ธนาคารตั้งเป้าขยายสินเชื่อไว้สูงถึง 20-30% จึงต้องเตรียมหาเงินทุนเอาไว้รองรับ 
“ขอยืนยันว่าไม่เกี่ยวข้องกับข่าวการเข้าซื้อพอร์ตธุรกิจบัตรเครดิตจากบริษัท บัตรกรุงไทย ที่ออกมาก่อนหน้านี้ เราไม่มีแผนจะซื้อธุรกิจบัตรเครดิต เรื่องนี้เป็นแค่ข่าวลือเท่านั้น ผมยังไม่รู้เลยว่าออกมาได้ยังไง หากแต่เป็นการเพิ่มทุนเพื่อรองรับการเติบโตของสินเชื่อ จะเห็นว่าอัตราการขยายตัวของสินเชื่อของธนาคารในช่วง 3 ปีที่ผ่านมา มีการเร่งขึ้นมาเรื่อยๆ ส่วนแผนการให้บริการบัตรเครดิตของธนาคารก็ยังคงเดิม คือ จะเปิดตัวในช่วงปลายปีนี้” นายสุภัค กล่าว 
นายสุภัค กล่าวว่า การพิจารณาปรับเปลี่ยนเกณฑ์การคำนวณเงินกองทุนต่อสินทรัพย์เสี่ยงของธนาคารพาณิชย์ให้สอดคล้องกับเกณฑ์บาเซิล 3 ของธนาคารแห่งประเทศไทย (ธปท.) ขณะนี้ จะให้น้ำหนักไปที่เงินกองทุนขั้นที่ 1 ขณะที่ตราสารซึ่งเคยนับเป็นเงินกองทุนขั้นที่ 2 จะนับเป็นเงินกองทุนได้ยากขึ้น ซึ่งอาจเป็นข้อจำกัดในการขยายสินเชื่อ ธนาคารเองตั้งเป้าการเติบโตของรายได้ค่าธรรมเนียมในปีนี้เอาไว้ไม่ต่ำกว่า 35% และมีแผนจะออกหุ้นกู้อีก 9,000 ล้านบาทในช่วงกลางปี 
นายกวี ชูกิจเกษม ผู้ช่วยกรรมการผู้จัดการ บล.กสิกรไทย กล่าวว่า หากดูเงินกองทุนซีไอเอ็มบี ไทย ในปัจจุบัน ยังเพียงพอรองรับการโตของสินเชื่อและรวมถึงเกณฑ์บาเซิล 3 ได้โดยไม่ต้องเพิ่มทุน การเพิ่มทุนครั้งนี้จึงน่าจะเป็นการซื้อสินทรัพย์ แต่เชื่อว่าธนาคารกรุงไทยคงไม่ยอมขายง่ายๆ 
แหล่งข่าวระดับสูงจากธนาคารกรุงไทย เปิดเผยว่า ธนาคารมีแผนจะดึงธุรกิจบัตรเครดิตเข้ามาบริหารเอง